Oud-Olimpiese kampioen neem wraak | Netwerk24
03 Julie 2020 15:42
Robeisy Ramirez (regs) en Adan Gonzales verlede jaar in aksie in hul geveg in Philadelphia, Amerika. Toe was Gonzales die wenner, maar Vrydagoggend (SA tyd) het Ramirez dié nederlaag in Las Vegas gewreek.Foto: Getty Images
Ramirez (26) het in Augustus verlede jaar in sy debuut in die geldkryt 'n verrassende nederlaag teen Adan Gonzales van Amerika gely.
Die Kubaan het lelik onder kritici deurgeloop, want Gonzales word nie juis as 'n wafferse bokser beskou nie.
Ramirez het homself daarna reggeruk en sy volgende drie gevegte almal met uitklophoue gewen.
Vrydagoggend het hy in die MGM Grand-casino in Las Vegas weer 'n kans teen Gonzales gekry.
Hierdie keer het hy maklik met punte oor ses rondes gewen en nou word daar weer van hom as 'n toekomstige wêreldkampioen gepraat.
Ramirez het in 2012 as vlieggewig en in 2016 as kapokgewig in die Olimpiese Spele geboks.
Hy ding tans in die afdeling vir veergewigte mee.
José Pedraza van Puerto Rico was in Las Vegas aan die wenkant in sy geveg teen Mikkel LesPierre.Foto: Getty Images
In nog 'n geveg in dieselfde toernooi in Las Vegas het José Pedraza van Puerto Rico 'n indrukwekkende punte-oorwinning oor tien rondes oor Mikkel LesPierre van Amerika behaal.
Pedraza het LesPierre twee keer platgeslaan, maar LesPierre het geweier om te bly lê.
LesPierre is ook 'n vrywillige gesondheidswerker in New York en kon eintlik nie behoorlik vir die geveg voorberei nie.
Pedraza, 'n voormalige liggewigkampioen van die Wêreldboksorganisasie, probeer nou in die afdeling vir weltergewigte 'n naam maak.
Albert Bell was in nog 'n geveg in die afdeling vir liggewigte met punte oor tien rondes teen Mark Bernaldez baas. – Sportredaksie